ኑ … እንስፋ!
እጅግ የሚዋደዱ ባልና ሚስት ሥራ ውለው እቤት ይገቡና እንደ ነገሩ እራት ቀማምሰው ሊተኙ ነው፡፡ በድንገት ባልየው ከቤታቸው ጀርባ ያለውን የአትክልት ቤት መብራት እንዳላጠፋው ትዝ አለውና ተነስቶ ወደዚያ አመራ፡፡ አትክልት ቤቱ እንደደረሰ ውስጥ ሶስት ሌቦች ሰብረው ገብተው ያገኛቸዋል፡፡ ወዲያው ፖሊስ ጣቢያ ደውሎ እርዳታ ጠየቀ፡፡ ከወዲያኛው የስልክ ጫፍ ምላሽ የተሰጠው “አሁን ሁሉም ፖሊሶች ለሥራ ወጥተዋል፤ ምንም ፖሊስ የለም፡፡ እንደተመለሱ እንልክልዎታለን” የሚል ነበር፡፡ ተገቢ ለሆነ የይድረሱልኝ ጥሪ ተገቢ ያልሆነ ምላሽ ተሰጠ፡፡ “ሌቦቹ ያገኙትን ሁሉ ይዘው ከሄዱ በኋላ እንደርሳለን” የማለት ያህል፤ ቤተሰቡ ስጋት ገባው፤ አማራጩ አንድ ነበር ለፖሊስ የይድረሱልን ጥሪ ማሰማት፤ ይሁን እንጂ፤ ርዳታው አልተገኘም፡፡ ባል በጣም አሳሰበው። ቆይቶም ፍርሀት ገባው፤ ከተወሰነ ደቂቃ በኋላ መልሶ ደወለ። “ቅድም ሌባ ገብቷል ብዬ የደወልኩት ግለሰብ ነኝ፡፡ አታስቡ፤ ሶስቱንም ሌቦች ገደዬ ቆራርጬ ለውሻዬ ሰጥቻቸዋለሁ፤ ምንም ፖሊስ መላክ አይጠበቅባችሁም” አለ፡፡ ይህንን ያለው በምክንያት ነበር እርግጥም ያሰበውን አደረገ፡፡ ብዙም ሳይቆይ በሶስት የፖሊስ መኪና የታጨቁ ከ10 የሚበልጡ ፖሊሶች የሰውዬውን መኖሪያ ቤት ከበቡ፡፡ ቅድም በስልክ የይድረሱልኝ ጥሪ የተቀበለው ፖሊስ አብሮ ነበር፡፡ ነገር ግን ሌቦቹ እንደተባለው ተገድለው፤ ተቆራርጠው ለውሻ ተሰጥተው ሳይሆን ከእነነፍሳቸው ተያዙ፡፡ ፖሊሱም አለ፡- “ገድዬ ቆራርጬ ለውሻዬ ሰጥቻቸዋለሁ ያልክ መስሎኝ” ይሄኔ ደዋዩ ምላሽ ሰጠ፡- “አንተም አሁን ምንም ፖሊስ የለም፤ ሁሉም ሥራ ወጥተዋል ያልክ መስሎኝ” አለው፡፡ እርግጥ እዚህ ላይ ለችግሩ አልደርስ ሲሉት የዘየደው መላ ጠቅሞታል፡፡ መድረስ ሲኖርባቸው አልደርስ ላሉትም ተገቢውን ትምህርት እንካችሁ ብሏል። ይህ ሰው የፖሊሶቹ ምላሽ መንሳት ከፍ ያለ ዋጋ ከሚያስከፍለው በራሱ መንገድ ተጉዞ አሳካው፡፡ ሳነብ ያገኘሁትን ይሄንን ገጠመኝ የፅሁፌ መነሻ አደረግሁት እንጂ እኔ ማውራት የፈለኩት በራሳችን ጉዳይ ላይ ዝም ጭጭ ማለታችን ለምን ይሆን? ለሚለው ጥያቄ ከአንባቢዎቼ ምላሽ ማግኘት ፈልጌ ነው፡፡ እርግጥም ውዶቼ ለምናየውና ለምንሰማው ጉዳይ ዝም ማለታችን ያሳስባል፤ “ለምን?” ም ያስብላል፡፡ ውዶቼ የምንሰማውና የምናየው ግራ እስኪገባን ድረስ ከጫፍ ደርሶ የእኛ ለዘብተኛ መሆን አሳስቦኛል፡፡ ፍቅርን ማንገስ፤ ሰላምን መስበክ ላይ መስነፋችን ነጋችንን እንድንተክዝበት እያደረገን ነው፡፡ ዘመን ፍቅርን የጠላ፤ መዋደድ የሰለቸው ይመስል መነጣጠልና መበታተን ላይ ዘምቷል፡፡ እኛ ዝም ብለናል፡፡ እርግጥ ክፉ ነገር የሚሰብኩ፤ መልካም ያልሆነውን የሚያሰርፁ ቁጥራቸው በዝቶ አይደለም የሰላም አምባሳደሮች ዝምታ እነርሱን የበዙ አስመሰላቸው እንጂ፤ መስፋት ሁለት የተለያየ ትርጓሜዎች እንዳሉት ለማስረዳት አልሞክርም፡፡ ግን ደግሞ፤ በዛሬ ፅሁፌ ትርጓሜው የሚሰጠው ውጤት አንድ አይነት ስለሚ ሆን የውጤት ልዩነት አያመጣብኝም፡፡ እኔ ለዚህ ጽሁፌ ግን አንድ አድርጌ ልጠቀምበት ወስኛለሁ። ሁለቱም ቀና ስለሆኑ፤ አንባቢም ሁለቱንም ትርጓሜዎች ይዞ ይከተለኝ፡፡ ስለመስፋት ሲወራ የጋራ መግባባት ላይ መድረስ የመቅደድን ያህል አይከብድም፡፡ ይልቅኑ ውዶቼ ኑ የተቀደደን እንስፋ፤ የጎደፈን እናጽዳ፤ ትውልድ ከመስፋት ይልቅ መቅደድ ቀሎታል። መቅደድና መስፋት ለየቅል ናቸው። መቅደድ የመስፋ ትን ያህል ስለማይከብድ፤ መስፋትም የመቅደድን ያህል ስለማይቀል በቀለለው ላይ ተዘምቷል፡፡ ፍቅርን የሚያፀና፤ አንድነትን የሚሰብክ፤ መዋደድን የሚያውጅ ውድ ሆኗል። ሰላምን የሚሰብክ፤ የተቀደደውን የሚሰፋ ተናፍቋል። ኧረ ወገን! ሀገርን እንስፋ፤ ሀገርን ከሚነጣጥሉና ከሚያፈርሱ አንድነትን ከሚቀዳድዱት በላይ ፍቅርን እንስበክ፤ ፍቅርን እናፅና፤ ህብረትን እንስፋ! እርግጥም የተቀደደው በዝቷል፡፡ ከመስፋት ይልቅ መቅደድ፤ ከአንድነት ይልቅ መነጠል መርጠ ናል፡፡ ማስመሰሉ ይቅርብን ወገን! አዎን ስህተታችን ገዝፏል፡፡ ማለሳለሱን እናቁም፤ ወዳጆቼ ኑ የቀደድነውንም እንስፋ፡፡ በእርግጥ የምንቀድደው የተሻለ አድርጎ ለመስፋት ከሆነ ጥቅም አለው። የጋራ የሆነ ውብ እሴታችንን መቅደድ ያበዛነው አሳምረን ልንሰፋው ይሆን እንዴ? ግን አይመስልም፡፡ ሁልጊዜም መልካም ነገሮች መገኛቸው ይርቃል። ጥሩ ጥሩ ትሩፋቶች በወቅቱ ካልተጠቀምንባቸው ምንም ናቸው፡፡ እናም የሰፊዎች መበራከት ባነሱት ቀዳጆች ቢዋጥ ወይም የሚሰፉት ከሚቀድደው ቁጥሩ ቢበዛም የቀዳጁ ድምፅ ስለጎላ ሰፊው ተው ጧል፡፡ አንዳንዴ ብዙዎች ዝም ካሉ ትንሽ ድምጾች ይገዝፋሉ፡፡ እርግጥ “ዝም ያለ ውሀ ጥልቀት አለው” መባሉ እሙን ነው። ነገር ግን ውብ ነው የሚባለው እየተንፏፏ የሚወርድ ውሀ ነው፡፡ በአደባባይ ያላንዳች ሀፍረት ኩፍስ ብሎ “እኔ ፍላጎቴ መነጠል ነው፡፡” ሲል፤ “አይ እኔ የተቀደደውን የምሰፋው እያለሁ አታደርገውም!” የሚል ይጥፋ፡፡ እርግጥ አነስተኛ ቁጥር ያለው መሬት ሸንሻኝ ድምፁ ከፍ ብሎ እንዲሰማ ያደረገው የሚሰፋው ወገን ዝምታ ነው፡፡ ሀገርን ሊበትን ያሰበ ቀዳጅ በዝቷልና የሚያዋ ድደውን፤ በአንድ የሚሰፋውን እናበርክት፤ ውዶቼ ከመቅደድ መስፋት ቢከብድም ከከበደው ነገር የሚቀልለው ይበልጥ ያጎድላል፤ ያቀላልም። መቼም የተጨማደደ ከተሸነተረ ውብ ነው አይደል? ለዚያ ነው “እንስፋ” ማለቴ፤ ስለዚህ ነው ከመቅደድና ከመለያየት መስፋትና ማያያዝ ደስ ይላል የምለው ወገን፤ መስፋት እኮ እርባናው ከፍ ይላል። የመቅደድ በጎነት የሚኖረው ሰፍተው ለመጠገን፤ የተለያየውን ለማገናኘት ሲያስቡ ነው፡፡ ውዶቼ መለያየትና ማጉደል ግን አልበዛም? እንዴት ግን አጉዳዩ ከሞይው ያይላል? እናም ያጉዳዩን ያህል ሞይ ብናበዛ፤ የሚያበላሸውን ያህል አልሚ ቢበረክት መቼ የአጥፊው ሥራ ጎልቶ ይሰማ ነበር። ግን “ሀይ” ማለት እንችላለን። እስከዛሬም አጥፊውን “ተው” ብለን አንድነት በመስበክ መዋደድን ማፅናት አጽንተን ቆይተናል፡፡ አሁንም እስቲ ቅላጼያችንን ከፍ አድርገን፤ ድምፃችንን አጉልተን ፍቅርንና ሰላምን እንዘምር፤ ሰላም መሆንን እንስበክ፤ ያኔ በእርግጥም ሀገርን መስፋት ጀመርን እንላለን፡፡ አበቃሁ ቸር ይግጠመን፡፡ አዲስ ዘመን ጥቅም5/2012 ተገኝ ብሩ